ZAPISNIK

2. seje **SVETA ZAVODA** Vrtca Tržič, ki je bila v sredo, 23. 9. 2020, ob 18. uri v telovadnici enote Palček.

Prisotni člani sveta zavoda:

Petra Bodlaj – predstavnica zaposlenih Vrtca Tržič, predsednica Sveta zavoda Vrtca Tržič, Anže Perčič – predstavnik občine ustanoviteljice, namestnik predsednice Sveta zavoda Vrtca Tržič, Tina Golmajer – predstavnica zaposlenih Vrtca Tržič, Primož Uranič – predstavnik zaposlenih Vrtca Tržič, Andreja Pogačnik – predstavnica zaposlenih Vrtca Tržič, Špela Štefe – predstavnica zaposlenih Vrtca Tržič, Katja Potrebuješ – predstavnica staršev, Anja Bakarič – predstavnica staršev,

Drugi prisotni: Tatjana Blaži – ravnateljica Vrtca Tržič, Mojca Lužnik – pomočnica ravnateljice Vrtca Tržič, Andreja Stanek – sindikalna zaupnica

Odsotni: Manca Gašperin – predstavnica staršev, Hati Matijaševič – predstavnica staršev, Ivan Kokalj – predstavnik občine ustanoviteljice

Zapisnikar seje je Kristina Lindav, tajnica vrtca.

Dnevni red:

1. Pregled zadnjega zapisnika, realizacija sklepov zadnje seje, potrditev sklepa korespondenčne seje

2. Potrditev Letnega delovnega načrta Vrtca Tržič za šolsko leto 2020/2021

3. Pravilnik o izrabi delovnega časa strokovnih delavcev v oddelkih v Vrtcu Tržič in Pravilnik o izrabi delovnega časa ostalih delavcev v Vrtcu Tržič

4. Pobude, predlogi, vprašanja.

**Ad 1.**

Predsednica Sveta zavoda Vrtca Tržič Petra Bodlaj je predstavila dnevni red, s katerim so se vsi prisotni strinjali. Ravnateljica je prisotne pozdravila in predstavila svojo drugo pomočnico ravnateljice, ki je prevzela del strokovne podpore pri vodenju vrtca, Mojco Lužnik.

Mojca Lužnik se je predstavila in povedala, da je začela v Vrtcu Tržič kot pomočnica vzgojiteljice, nato nadaljevala kot vzgojiteljica, zdaj je kot pomočnica ravnateljice prevzela delo v podporo pedagoškemu delu, kot povezava med strokovnim kadrom in vodstvom vrtca.

Pri pregledu zadnjega zapisnika je predsednica izpostavila vse sprejete sklepe in nekaj vsebinskih točk. Pripomb na zapisnik ni bilo, zato je bil soglasno potrjen.

Potrjen je bil tudi sklep korespondenčne seje:

Svet zavoda Vrtca Tržič je potrdil Poročilo o realizaciji Letnega delovnega načrta za šolsko leto 2019/2020.

**Ad 2.**

Ravnateljica je predstavila Letni delovni načrt za šolsko leto 2020/2021, ki je bil kot gradivo posredovan članom sveta in so ga vsi že imeli priložnost prebrati. Rdeča nit še naprej ostaja »Pojdimo ven!«. Vrtec bo v tem šolskem letu obeležil tudi 120-letnico obstoja, kar je bilo prvotno načrtovano za zaključek prejšnjega šolskega leta. Načrtovani cilji v projektih prejšnjega šolskega leta niso bili v celoti doseženi, zato se nadaljuje z delom, ki navdušuje tako otroke kot zaposlene. Ravnateljica je predstavila jubilejno publikacijo vrtca ob 120-letnici in podarila izvod vsem, ki je še niso dobili. Razstava za 120-letnico vrtca bo postavljena v marcu oz. aprilu 2021 v Galeriji Atrij Občine Tržič in bo pripravljena v povezavi s prireditvijo za Gregorjevo, Vuč u vodo.

V jesenskem času bo vrtec namenil sredstva za obogatitvene dejavnosti oz. izlete, načrtovane za preteklo pomlad. To so obisk Kekčeve dežele, živalskega vrtca, Hiše eksperimentov. Kekčevo deželo bodo oddelki otrok v starosti 4–6 obiskali v spomladanskem času, da bodo izkušnji bolj dorasli.

V letnem delovnem načrtu ostajajo projekti, ki so izvedljivi in smiselni, v tem trenutku to pomeni, da so predvsem usmerjeni v bivanje v naravi, v gozdu, na igriščih, skladno z ekološkimi težnjami, da pri otrocih razvijamo skrb za naravo in zase. Aktivni smo v prizadevanjih za trajnostno mobilnost, oktober prinaša Teden otroka in posebne dejavnosti v vseh enotah.

Za starše to šolsko leto vrtec ponuja drugačna srečanja kot doslej; to bodo srečanja s pogovori na delavnicah z različnimi temami (priloga 1: plakat), pod vodstvom strokovnjakinj iz vrtca in zunanjih izvajalcev. Gre za srečanja s ciljem opolnomočiti starše in partnerje. Staršem obe gestalt izkustveni terapevtki v vrtcu že zdaj nudita veliko podpore, razumevanja in svetovanja.

Z letošnjim letom je vrtec izoblikoval nove dolgoročne cilje do leta 2025. Vrtec vztrajno raste, zaposlenih je vse več, saj je otrok vse več, v načrtovanju z občino ustanoviteljico je odprtje dveh novih oddelkov v Kovorju (bivša trgovina), kjer je že zdaj zelo lep in svetel prostor in ga bo občina poskušala urediti s pomočjo krajevne skupnosti (sanitarije, zaščita stekel, plinsko ogrevanje …). V januarju bi tako lahko odprli en oddelek, nato še enega, kar bosta skupaj na ravni celega vrtca 33. in 34. oddelek. S tem bo centralna kuhinja obremenjena do maksimuma, lokacija pa pravzaprav ni hud logistični zalogaj, saj je tik ob domu krajanov, kjer že deluje oddelek vrtca. Ravnateljica je poudarila trud občine in vrtca, da se varstvo zagotovi vsem tržiškim otrokom, ki ga nujno potrebujejo.

Šolsko leto se je začelo širši situaciji primerno stresno in negotovo, a z zdravim razumom se skrbi tako za zdravo okolje kot za zadovoljstvo otrok.

Za reševanje kadrovske situacije zaradi priporočil NIJZ smo potrebovali dodatne moči (ker starši ne smejo v šole, mora oseba iz oddelka prihajati po otroke k vhodu oz. jih pripeljati do izhoda), v pomoč so nam npr. upokojenke in študentke. Problem je tudi, ker je vsak strokovni delavec napoten na testiranje, preden se ga zdravi za bolezen. Ravnateljica je že prejela informacijo, da se bo v Tržiču začelo izvajati testiranje, ki bo prednostno za strokovne delavce v vzgoji in izobraževanju.

Ravnateljica je poudarila, da je pri zaposlovanju novega kadra pomembna strokovnost, zato se tudi prijavljamo na razpise ministrstva za prvo zaposlitev pomočnikov vzg., na razpis Šole za ravnatelje pa za vzgojiteljico začetnico. Prejšnje šolsko leto smo pridobili novo sodelavko – vzgojiteljico, ki je nepogrešljiva in ostaja del kolektiva.

**SKLEP 1: Letni delovni načrt Vrtca Tržič za šolsko leto 2020/2021 je bil soglasno sprejet.**

**Ad 3.**

Petra Bodlaj je predstavila oba pravilnika, izpostavila nov gumb za aktivni odmor ter da je nekaj sprememb v smeri bolj jasnih zapisov in opisov, da strokovni delavci nimajo dilem.

Vprašanj ni bilo.

**SKLEP 2: Spremembe in dopolnitve Pravilnika o izrabi delovnega časa strokovnih delavcev v oddelkih v Vrtcu Tržič so bile soglasno sprejete.**

**SKLEP 3: Spremembe in dopolnitve Pravilnika o izrabi delovnega časa ostalih delavcev v Vrtcu Tržič so bile soglasno sprejete.**

**Ad 4.**

- Mojca Lužnik je povedala, da je v vrtcu vzklila ideja, da bi v jubilejnem letu, ob 120-letnici svojega obstoja, kandidirali za priznanje Občine Tržič za leto 2020. Prosila je za mnenje Sveta zavoda Vrtca Tržič, če bi lahko bil svet zavoda predlagatelj z utemeljitvijo, ki je delno že pripravljena. Člani sveta zavoda se strinjajo s predlogom utemeljitve ter z načinom predlaganja.

**SKLEP 4: Svet zavoda soglasno potrjuje predlog, da se Vrtec Tržič predlaga za prejemnika priznanja Občine Tržič za leto 2020 in da bo predlagatelj Svet zavoda Vrtca Tržič.**

- Ravnateljica je povedala, da bo v tednu otroka – v **torek, 6. 10. 2020, ob 10. uri na igrišču enote Deteljica** v manjšem obsegu izvedena otvoritev enote Deteljica po energetski sanaciji, vabljeni so tudi člani sveta zavoda. Tako otroci kot zaposleni so zelo zadovoljni z novimi pridobitvami.

- Anže Perčič je vprašal glede dveh novih oddelkov v Kovorju, kako daleč je to že v dogovarjanju. Ravnateljica je povedala, da se trenutno dogovarja predsednik KS Kovor z občino za odprtje z januarjem 2021, govorimo pa o sprejemu otrok, ki imajo pogoje za vstop v vrtec z novembrom ali kasneje. KS Kovor se je za investicijo v menjavo ogrevanja že odločila.

Na občini je spraševala ravnateljica, če se gozdov izven Kovorja lahko vrtec poslužuje za gozdne učilnice in župan pritrjuje. Tudi v Lomu je na voljo travnik, ki so ga krajani dali v uporabo vrtcu, uredili so tudi mize in klopi. S tem lahko vrtec sledi zadanim ciljem, usmerjenim v kakovostno bivanje na prostem.

Drugih vprašanj ali pobud ni bilo.

Seja je bila zaključena ob 18.50.

Zapisnikar: Predsednica Sveta zavoda Vrtca Tržič

Kristina Lindav Petra Bodlaj